Predkladacia správa

     Vláda SR vo svojom Programovom vyhlásení pre oblasť cestovného ruchu o.i. konštatuje, že bude podporovať rozvoj cestovného ruchu ako jednu z priorít hospodárskej politiky. Aktivity bude zameriavať na  sformovanie cestovného ruchu ako odvetvia, ktoré je schopné vytvárať pracovné príležitosti a devízové príjmy.
     Vláda bude vytvárať podmienky na postupnú kompatiblitu systému s krajinami Európskej únie. Prijmeme zákon o cestovnom ruchu, ktorý bude riešiť inštitucionálnu podporu cestovného ruchu a deľbu kompetencií medzi štátnou správou a samosprávou.
     Vláda SR sa zameria na cielenú propagáciu Slovenska, zlepšenie informovanosti o aktivitách a atraktivitách cestovného ruchu Slovenska ako cieľovej krajiny cestovného ruchu so zámerom úspešne sa presadzovať na medzinárodnom trhu cestovného ruchu.
     Rozpracovanie predmetného programového vyhlásenia predpokladalo aj vypracovanie Strategických zámerov rozvoja cestovného ruchu v Slovenskej republike v rokoch 2000-2002.
     Rada pre cestovný ruch MH SR prerokovala v novembri minulého roku aj materiál predkladaný na rokovanie vlády SR - Správu o plnení zámerov rozvoja cestovného ruchu v SR. V záveroch k predmetnému materiálu bolo rozhodnuté o vypracovaní Národného programu rozvoja cestovného ruchu v SR ako koncepčného materiálu odvetvia cestovného ruchu. Pre jeho vypracovanie bola ustanovená 8-členná pracovná komisia z  členov Rady pre cestovný ruchu SR.
     Národný program rozvoja cestovného ruchu bol zaradený aj do Plánu práce vlády SR na rok 2000.
     Národný program v prvej časti v stručnosti analyzuje vývoj a súčasnú úroveň rozvoja cestovného ruchu. Druhá časť poukazuje  na vplyv cestovného ruchu na platobnú bilanciu a zamestnanosť  v SR. Silné a slabé stránky cestovného ruchu v tretej časti. Následná štvrtá časť uvádza strategické ciele rozvoja cestovného ruchu v strednodobom časovom horizonte a nadväzujúca piata časť navrhuje opatrenia na rozvoj a prekonanie bariér cestovného ruchu.
     Zároveň je však potrebné konštatovať, že pri navrhovaní týchto opatrení sme sa sústredili predovšetkým na ťažiskové oblasti a to v záujme koncentrácie na rozhodujúce problémy tak, aby tieto napomohli "naštartovať" toto odvetvie, ktoré v sebe skrýva zdrojové možnosti nielen pre rozvoj ekonomiky štátu a jeho jednotlivých regiónov, ale aj pre rozvoj zamestnanosti.
     Pôvodne bol materiál koncipovaný ako stratégia rozvoja cestovného ruchu v Slovenskej republike a takto bol aj zaradený do plánu práce vlády SR na rok 2000. Pri vypracovávaní predmetného dokumentu však vznikla potreba širšieho záberu a to predovšetkým z dôvodu prierezového charakteru cestovného ruchu. Preto bolo prijaté rozhodnutie o zmene názvu a to na Národný program rozvoja cestovného ruchu tak, ako ho uvádzame aj v názve a v návrhu uznesenia vlády SR.
Materiál prešiel medzirezortným pripomienkovým konaním, pripomienky boli akceptované. Materiál prerokovala Rada hospodárskej a sociálnej dohody dňa 11. 8. 2000 bez doplňujúcich pripomienok a dňa 14. 8. 2000 aj Hospodárska rada vlády SR.  Hospodárska rada vlády SR vo svojich záveroch odporučila
1.	predkladateľovi 
-	nenavrhovať v Národnom programe rozvoja CR vytvorenie samostatného ústredného orgánu štátnej správy a kompetencie presunúť na MVRR SR 
-	v spolupráci so splnomocnencom vlády SR pre reformu verejnej správy zosúladiť Národný program rozvoja CR s Koncepciou decentralizácie a modernizácie verejnej správy najmä z hľadiska posilnenia regionálneho charakteru tohto odvetvia
-	nerozdeľovať regióny do jednotlivých skupín
-	po premietnutí pripomienok predložiť materiál na rokovanie vlády SR
2.	ministerke financií
-  podporiť regionálny rozvoj v oblasti cestovného ruchu zvýšením rozsahu a frekvencie podpory a záruk zo strany Slovenskej záručnej a rozvojovej banky. Túto činnosť považovať za prioritnú a prispôsobiť tomuto cieľu aj štruktúru podporných programov.
Závery boli prerokované so splnomocnencom vlády SR pre reformu verejnej správy ako aj Združením miest a obcí Slovenska a materiál bol v príslušných častiach aj upravený. 
     Vláda  SR  prerokovala  Národný   program  rozvoja cestovného ruchu na svojom zasadnutí dňa 11. 10. 2000 s tým, že materiál vrátila na dopracovanie v zmysle vznesených pripomienok. Tieto smerovali predovšetkým do problematiky zriadenia ústredného orgánu štátnej správy pre cestovný ruch, do problematiky novelizácie zákona o miestnych poplatkoch i štatistiky. Príslušné problémy  boli predmetom rokovaní s MF SR, ŠÚ SR, Úradom vlády SR a kanceláriou podpredsedu vlády SR p. Hamžíka. Materiál opätovne prerokovala a schválila Rada pre cestovný ruch na svojom zasadnutí dňa  9. 1. 2001.
      Národný program rozvoja cestovného ruchu preto predkladáme na rokovanie vlády SR bez rozporov.